《晨起登寺阁前山为雾覆微露山麓宛如平远偶书》
宋代·张嵲

日出雾犹重，微茫认山麓。
远目疑可穷，澶漫如夷陆。
韶序日已深，时禽啭幽谷。
青林不受春，景气润修竹。
日晴烟光乱，风澹水容渌。
闽岭农事初，荒泉被山曲。
耒耜没深泥，凫鸭讙相逐。
躬耕记往年，遭乱成羇束。
故园隔山河，桑柘犹在目。
丘陇谅荒芜，春归惟灌木。
囚拘怆兹晨，傥徉悲前躅。
缘情固攀援，理会何桎梏。
且寄终日閒，玩此春苗绿。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。